AVIZUL COMISIEI referitor la proiectul de decizie a Consiliului privind revizuirea statutului Comitetului economic și financiar /* COM/2012/0177 final */





AVIZUL COMISIEI referitor la proiectul de decizie a Consiliului privind revizuirea statutului Comitetului economic și financiar În conformitate cu articolul 242 din Tratatul privind funcționarea Uniunii Europene, Consiliul adoptă, după primirea unui aviz din partea Comisiei, statutul comitetelor. Într-o scrisoare din 1 martie 2012, Consiliul a solicitat avizul Comisiei cu privire la revizuirea statutului Comitetului economic și financiar (CEF), prevăzut în prezent în Decizia 2003/476/CE a Consiliului din 18 iunie 2003. Revizuirea propusă urmărește să ia în calcul unele dintre hotărârile privind guvernanța zonei euro adoptate la 26 octombrie 2011 de șefii de stat sau de guvern ai statelor membre a căror monedă este euro. Șefii de stat sau de guvern au declarat în special că: – Grupul de lucru Eurogrup (și anume organul de pregătire menționat la articolul 1 din Protocolul nr. 14 privind Eurogrupul, compus din reprezentanții miniștrilor responsabili cu finanțele din statele membre a căror monedă este euro, precum și din reprezentanții Comisiei) va fi prezidat de un președinte cu normă întreagă; – președinții Grupului de lucru Eurogrup și Comitetului economic și financiar (CEF) ar fi, în principiu, aleși în același timp; – structurile administrative existente (și anume Secretariatul General al Consiliului și secretariatul CEF) vor fi consolidate și își vor coordona activitatea astfel încât să ofere un sprijin adecvat președintelui summitului zonei euro și președintelui Eurogrupului, sub îndrumarea președintelui CEF/Grupului de lucru Eurogrup. În prezent, statutul CEF prevede că președintele CEF trebuie să fie ales dintre membrii CEF care sunt înalți funcționari din administrațiile naționale. Întrucât președintele cu normă întreagă al Grupului de lucru Eurogrup încetează să mai fie funcționar în administrația națională, el fiind angajat de instituțiile UE, această dispoziție nu permite alegerea președintelui permanent al Grupului de lucru Eurogrup în funcția de președinte al CEF. De aceea, se propune să se revizuiască statutul CEF pentru a permite o astfel de posibilitate. În special, se introduc următoarele amendamente: – articolul 1 și articolul 2 sunt modificate pentru a ține seama de intrarea în vigoare a Tratatului privind funcționarea Uniunii Europene; – articolul 4 este modificat pentru a preciza că reuniunile comitetului sunt prezidate de președinte; – articolul 6 este modificat în așa fel încât președintele Grupului de lucru Eurogrup devine eligibil pentru funcția de președinte al CEF; – articolul 7 este modificat în așa fel încât președintele Grupului de lucru Eurogrup devine eligibil pentru funcția de vicepreședinte al CEF, cu excepția cazului în care acesta este deja ales președinte al CEF; – articolul 7 prevede, de asemenea, faptul că președintele Grupului de lucru Eurogrup – în cazul în care nu este deja președinte al CEF – ia parte la reuniunile CEF, cu excepția cazului în care CEF decide altfel. Comisia consideră că revizuirea propusă este adecvată. Revizuirea transpune corect deciziile luate de șefii de stat sau de guvern menționate anterior. O președinție comună ar contribui la o cooperare eficace între CEF și Grupul de lucru Eurogrup, având în vedere legăturile strânse dintre cele două comitete. În plus, natura permanentă a funcției ar aduce beneficii și CEF în sine deoarece l-ar degreva de sarcini pe președintele acesteia în cadrul administrației naționale. În ansamblu, revizuirea ar duce la o consolidare a cadrului de guvernanță economică a Uniunii. Revizuirea nu are niciun impact asupra rolului Comisiei în cadrul comitetului. Trebuie remarcat faptul că revizuirea propusă nu aduce atingere Deciziei 98/743/CE a Consiliului din 21 decembrie 1998 privind dispozițiile detaliate cu privire la componența Comitetului economic și financiar. În același timp, Comisia consideră că ar fi util ca Consiliul să profite de ocazie pentru a face două corecturi tehnice la proiectul de statut revizuit: – la articolul 1, să se facă trimitere la Tratatul privind funcționarea UE (în loc de TCE) „Comitetul economic și financiar (Comitetul) îndeplinește sarcinile prevăzute la articolul 134 alineatele (2) și (4) din Tratatul privind funcționarea Uniunii Europene”; – la articolul 3, să se facă trimitere la „Uniune” (nu la ”Comunitate”) „În îndeplinirea sarcinilor ce le revin, membrii Comitetului și membrii supleanți au în vedere interesul general al Uniunii”. În concluzie, Comisia emite un aviz favorabil privind propunerea de decizie privind revizuirea statutului Comitetului economic și financiar.